Thabazimbi-moord: Verdagte sterfBertie Cilliers. Foto: Facebook Cilliers, ’n mynbestuurder en boer, is Vrydag op sy hoewe buite Thabazimbi doodgeskiet. Lt.kol. Moatshe Ngoepe, woordvoerder van die polisie, het vroeër gesê ŉ verdagte in die saak is Saterdagoggend in Rustenburg opgemerk. Hy het glo van die polisie gevlug voordat hy ŉ ent verder stilgehou en homself in die kop geskiet het, vermoedelik met dieselfde vuurwapen wat tydens die aanval op Cilliers gebruik is. Arina Cilliers, Bertie se skoonsuster, het aan Maroela Media bevestig die verdagte, Coenie van Wyk (25), is in die hospitaal oorlede. Van Wyk was die broer van een van Cilliers se skoondogters. Volgens Arina het Cilliers vroeër ŉ klag van huisbraak teen Van Wyk aanhangig gemaak na verskeie inbrake in sy huis op die hoewe. Maroela Media het vroeër berig Cilliers se seun het Vrydagmiddag omstreeks 14:00 op sy pa se liggaam in die kombuis van sy plaashuis op die Spitskop-kleinhoewe afgekom. Cilliers is op die toneel dood verklaar nadat hy verskeie kere geskiet is. Volgens Ngoepe is Van Wyk reeds Sondagaand oorlede.